
Lokale lønnsforhandlinger i energibedriftene i 2017
Det sentrale tariffoppgjøret for Energiavtale I og Energiavtale II ble fullført 31. mai. Oppgjøret i år var et mellomoppgjør, dvs. at det i hovedsak er økonomi som har vært tema.
Det er bare Energiavtale I som har sentrale lønnsreguleringer og -justeringer. For ansatte som omfattes av denne avtalen, skal det gis et generelt tillegg på kr. 1.463.- med virkning fra 1. juli 2017. Fra 1. juni justeres minstelønnssatsene med kr. 7.000 pr. år. Denne justeringen får for de fleste bedriftene bare virkning på lærlingenes lønn, jf. Energiavtale I §§ 14-1 og 14-2.
Kostnadene knyttet til det sentrale oppgjøret utgjør kun ca. 0,1 % på kostnadsrammen for 2017.
Etter dette har vi denne kostnadsrammen for 2017:
	Overheng		0,9 %
	Forventet glidning	1,5 %
	Sentralt oppgjør	0,1 %
	Totalt			2,5 %
Iht. Energiavtale I § 3-4.2 skal det også i år være lokalt lønnsoppgjør.
Det alt vesentligste av det som ligger i den forventede glidningen, er knyttet til dette lokale oppgjøret. Dersom bedriften ikke foretar andre lønnsjusteringer gjennom året eller har ansiennitetsopprykk pga. lokale lønnssystemer, vil all glidning i bedriften knyttes til det lokale lønnsoppgjøret.
Virkningstidspunktet for de lokale lønnstilleggene etter § 3-4.2-forhandlinger er 1. juli. Det innebærer at en lokal lønnspott kan være 3, 0 % innenfor den kostnadsrammen som er vist ovenfor. Potten beregnes av grunnlønnsmassen for 2016. 
Også for de ansatte i Energiavtale II skal det gjennomføres lokale lønnsforhandlinger iht. avtalens § 3-4.
For denne avtalen er det overheng til 2017 på 1,1 %.
Det betyr at med tilsvarende vurderinger som er gjort i forhold til Energiavtale I, så vil man ha kunne ha en lønnspott med virkning fra 1. juli 2017 på 2,8 % innenfor en kostnadsramme på 2,5 % for inneværende år.
KS Bedrift vet godt at det kan være ulike lokale forhold som tilsier helt andre størrelser – både oppover og nedover - på lokale lønnspotter enn det vi har beregnet ut i fra makrotall på gjennomsnittsnivå.
Dette er vurderinger som den enkelte bedrift må gjøre selv, og de enkelte resultatene av de lokale forhandlingene er noe de lokale partene har ansvaret for å komme fram til gjennom de forhandlingene som skal gjennomføres.
Det er satt en frist til 15. november for å kunne anke eventuelle tvister om det lokale lønnsoppgjøret til sentral behandling.

